Source: http://www.registeruz.sk/cruz-public/home/faq
Timestamp: 2018-02-25 23:14:13+00:00
Document Index: 6695123

Matched Legal Cases: ['§ 23', '§ 23', '§ 23', '§ 23', 'súd ', '§ 17', '§ 23', '§ 23', '§ 3', '§ 49', '§ 49', '§ 33', '§ 34', '§ 23', '§ 17', '§ 23']

Často kladené otázky | registeruz.sk
Metodický pokyn k ukladaniu a zverejňovaniu účtovných dokumentov v RÚZ: Stiahnuť tu
Register účtovných závierok je informačným systémom verejnej správy, do ktorého sa ukladajú účtovné závierky, správy audítora a výročné správy. Register účtovných závierok je v legislatíve ukotvený v § 23 až § 23d zákona č 431/2002 Z. z. o účtovníctve v znení neskorších predpisov.
Ako uložím účtovnú závierku a ďalšie dokumenty do Registra účtovných závierok?
dokumenty vyhotovené v listinnej podobe sa doručujú daňovému úradu, ktorý ich prevedie do elektronickej podoby a následne postúpi do RÚZ;
dokumenty vyhotovené v elektronickej podobe sa doručujú prostredníctvom portálu finančnej správy (www.financnasprava.sk);
účtovné jednotky verejnej správy doručujú dokumenty prostredníctvom systému štátnej pokladnice.
Ako postupovať v prípade požiadavky o osvedčenú kópiu dokumentu uloženého v RÚZ?
Dokumenty, ktoré sú predmetom uloženia v neverejnej časti registra (§ 23 ods. 6 zákona č. 431/2002 Z. z. o účtovníctve v znení neskorších predpisov) sú prístupné len subjektom podľa § 23c ods. 2 – t.j. subjektom verejnej správy, NBS a subjektu, ktorého sa daný dokument týka. V ostatných prípadoch (dokumenty z verejnej časti registra) sú dokumenty zverejnené na www.registeruz.sk, pričom je možné požiadať DataCentrum alebo osobne okresný úrad, ktorý plní úlohy jednotného kontaktného miesta, o vydanie overenej kópie, resp. kópiu opatrenú osvedčovacou doložkou. O kópie dokumentov alebo časti dokumentov je možné požiadať len v prípade, ak ide o dokumenty podané po 1.1.2014 (spustenie RÚZ do ostrej prevádzky) – t. j. účtovné závierky (ÚZ) zostavené k 31.12.2013 a neskôr a dokumenty viažuce sa k týmto ÚZ (výročné správy, správy audítora,...). Postup je opísaný na webovom sídle: http://www.datacentrum.sk/informacie-br-pre-odbornu-verejnost/register-uctovnych-zavierok-9f.html
O vydanie kópií dokumentov uložených v zbierke listín obchodného registra je možné požiadať aj príslušný registrový súd subjektu, ktorého sa dokumenty týkajú.
Môže nastať situácia, že prevádzkovateľ RÚZ (DataCentrum) nebude mať k dispozícii účtovnú závierku napriek tomu, že účtovná jednotka prijala potvrdenie z FS o predložení účtovnej závierky?
Áno, môže - napr. súčasťou účtovnej závierky (ďalej len „ÚZ“) podľa § 17 ods. 3 zákona č. 431/2002 Z. z. o účtovníctve v znení neskorších predpisov je súvaha, výkaz ziskov a strát a poznámky. Ak ÚJ nevyplní správne všeobecné náležitosti účtovnej závierky, ako napríklad uvedie chybné IČO, DIČ alebo názov ÚJ nedôjde ku korektnému spracovaniu ÚZ v informačnom systéme finančnej správy. Okrem toho platí, že finančná správa spracováva a zverejňuje dokumenty bez zbytočného odkladu maximálne do 40 kalendárnych dní a prevádzkovateľ registra ich zverejní do 5 pracovných dní, takže dokumenty sa reálne môžu objaviť na stránke RÚZ až do týchto lehôt stanovených na zverejnenie. Pri ukladaní dokumentov v elektronickej podobe je predpokladaná doba na zverejnenie kratšia.
Po schválení účtovnej závierky je ešte potrebné daňovému úradu oznámiť dátum schválenia účtovnej závierky alebo je potrebné opätovne doručiť kompletné účtovné výkazy? Ako mám postupovať?
Podľa § 23a ods. 4 zákona č. 431/2002 Z. z. o účtovníctve v znení neskorších predpisov účtovná jednotka ukladá do registra aj neschválenú účtovnú závierku (ďalej ako „ÚZ“) a dodatočne po jej schválení ukladá oznámenie o dátume schválenia ÚZ najneskôr do piatich pracovných dní od jej schválenia. Ak je schválená účtovná závierka rovnaká ako tá, ktorá už bola uložená, účtovná jednotka nemusí ukladať znova celú ÚZ. Oznámenie o schválení účtovnej závierky sa môže podať v listinnej alebo elektronickej podobe prostredníctvom elektronickej podateľne FR SR. Postup ukladania oznámenia o dátume schválenia ÚZ je rovnaký ako pri ukladaní účtovnej závierky.
Ak účtovná jednotka (ÚJ) nemá povinnosť elektronickej komunikácie a nemá zriadený prístup na elektronické predkladanie dokumentov, môže sa v listinnej podobe doručovať daňovému úradu oznámenie o dátume schválenia účtovnej závierky do piatich pracovných dní odo dňa schválenia účtovnej závierky, ak účtovná jednotka uložila neschválenú účtovnú závierku v lehote podľa § 23a ods. 3 a 4 zákona. Register účtovných závierok (RÚZ) ani Ministerstvo financií SR priamo ÚZ ani ďalšie dokumenty neprijíma.
V Registri účtovných závierok (RÚZ) je nesprávne uvedený názov firmy, prípadne sú chybné iné údaje alebo sa daný subjekt nachádza duplicitne.
Názov účtovnej jednotky (ÚJ) a ďalšie atribúty ako IČO, veľkosť, právna forma, sídlo, SK NACE a pod. sa preberajú z Registra organizácií ŠÚ SR a preto aj za prípadný nesúlad zodpovedá samotný Register organizácií ŠÚ SR. Jeho parametre nevieme priamo ovplyvniť. Prípadnou manuálnou opravou by sa nedosiahol želaný stav, nakoľko k aktualizácii týchto atribútov dochádza na mesačnej báze na základe spracovaného súboru zo Štatistického úradu SR.
V prípade, že nie je správne uvedená hlavná činnosť spoločnosti (nesprávne SK NACE), je potrebné to nahlásiť formou e-mailu na zuzana.drackova@statistics.sk.
V prípade, že spoločnosť má chybu v názve alebo adrese, je potrebné to nahlásiť na e-mailovú adresu susr.registre@statistics.sk.
V prípade, že spoločnosť zmenila svoje údaje napr. na obchodnom registri, tak ŠÚ SR preberá údaje z obchodného registra v pravidelných dávkach a následne ich zapracováva do štatistického registra organizácií. Pri tomto postupe vznikajú samozrejme určité časové oneskorenia. Ak teda spoločnosť má už zmenené údaje na obchodnom registri a v štatistickom registri organizácií tieto údaje ešte nie sú zaktualizované, je potrebné to nahlásiť na e-mailovú adresu susr.registre@statistics.sk.
Vo výnimočných prípadoch môže dôjsť k duplicitnému záznamu. K problému mohlo dôjsť na základe nekorektného spárovania údajov dodaných do RÚZ z viacerých zdrojov. Od oznámenia daného problému by mali byť uvedené záznamy v krátkom čase zlúčené (ide o nesprávne spárovanie metadát z dvoch rôznych zdrojov – FR SR a ŠÚ SR).
Je možné z RÚZ vymazať chybne podané dokumenty?
K výmazu dokumentov zverejnených v RÚZ môže prísť len vo výnimočných prípadoch, keď sa omylom zverejnia údaje podliehajúce zákonu o ochrane osobných údajov (napríklad rodné čísla), prípadne bolo spôsobené chybou informačného systému portálu FS či samotného RÚZ, ale nie v prípade chybného podania zo strany subjektu. V prípade chybného zverejnenia údajov podliehajúcim zákonu o ochrane osobných údajov či chyby spôsobenej informačným systémom FS alebo RÚZ bude o výmaze rozhodovať správca informačného systému, ktorým je sekcia daňová a colná Ministerstva financií SR.
V prípade, že došlo k chybnému podaniu zo strany subjektu, nie je možné pristúpiť k výmazu a je možné iba dodatočne podať správne údaje, ktoré budú zverejnené nad údaje pôvodné.
Ako vložím výročnú správu do registra?
Výročnú správu (správu audítora a ďalšie dokumenty) predkladajú všetky subjekty (s výnimkou subjektov verejnej správy) elektronicky prostredníctvom portálu finančnej správy. Pre tento účel je potrebné získať prístup k autorizovaným eSlužbám. Bližšie informácie o registrácii a autorizácii používateľa nájdete na webovom sídle finančnej správy. Preferovaný formát predkladaných dokumentov je PDF.
Aké typy dát obsahuje Register účtovných závierok?
skeny účtovných výkazov alebo výkazy v elektronickej podobe, ktoré subjekt predložil finančnej správe,
vyťažené štruktúrované dáta z účtovných výkazov (pre vybrané typy výkazov),
ostatné dokumenty – poznámky k účtovnej závierke, správy audítora, výročné správy.
Kompletné dáta k účtovnej závierke prichádzajú do registra od 1.1.2014 (účtovné závierky za rok 2013).
Pri obchodných spoločnostiach môže byť uložená a zverejnená účtovná závierka (riadna individuálna, riadna konsolidovaná, mimoriadna individuálna, mimoriadna konsolidovaná) a okrem toho aj správa audítora a výročná správa (ak ju spoločnosť zostavuje).
Ktoré dokumenty z Registra účtovných závierok sa ukladajú v zbierke listín obchodného registra?
Do zbierky listín obchodného registra už nie je potrebné predkladať dokumenty priamo, pretože uloženie v zbierke listín obchodného registra je zabezpečené integráciou IS a automatickým prenosom dát.
Z Registra účtovných závierok sa ukladajú v zbierke listín obchodného registra dokumenty za osoby zapísané v obchodnom registri, ktoré sú obsahom zbierky listín v súlade s § 3 zákona č. 530/2003 Z. z. o obchodnom registri. Ide o nasledovné dokumenty:
Predlžuje sa lehota predloženia ÚZ do RÚZ v prípade predĺženia lehoty na podanie daňového priznania k dani z príjmov?
V zmysle § 49 ods. 2, 3 zákona č. 595/2003 Z. z. o dani z príjmov v znení neskorších predpisov daňovník podáva daňové priznanie správcovi dane do troch kalendárnych mesiacov po uplynutí zdaňovacieho obdobia. Daňovník má právo na základe oznámenia podaného príslušnému správcovi dane, do uplynutia lehoty na podanie daňového priznania túto lehotu predĺžiť najviac o tri celé kalendárne mesiace. Daňovník v oznámení uvedie novú lehotu, ktorou je koniec kalendárneho mesiaca, v ktorej podá daňové priznanie. Podľa § 49 ods. 11 zákona o dani z príjmov je na účely podania daňového priznania daňovník povinný zostaviť ÚZ ku koncu zdaňovacieho obdobia a v termíne na podanie daňového priznania ju uložiť v zmysle zákona o účtovníctve do RÚZ.
Ak má účtovná jednotka povinnosť uložiť účtovnú závierku podľa iného právneho predpisu (napr. zákon o neziskových organizáciách poskytujúcich všeobecne prospešné služby), je povinná dodržať termín v zmysle príslušného hmotno-právneho predpisu.
Je nezisková organizácia povinná predložiť ÚZ do RÚZ?
Ak má nezisková organizácia (NO) povinnosť podať daňové priznanie, v rovnakom termíne je povinná uložiť aj účtovnú závierku. Účtovná závierka môže byť v listinnej alebo elektronickej podobe. Ak je NO platiteľom DPH, je povinná uložiť účtovnú závierku v elektronickej podobe.
Ak má NO povinnosť auditu, uloží účtovnú závierku do Registra účtovných závierok v termíne do 15. apríla (§ 33 ods. 4 zákona č. 213/1997 Z. z.). Účtovnú závierku ukladá do RÚZ vždy iba raz. Ak uloží účtovnú závierku z titulu podania daňového priznania, nie je povinná následne ukladať rovnakú účtovnú závierku do 15. apríla a do 15. júla ako súčasť výročnej správy. Novú účtovnú závierku je povinná uložiť iba vtedy, ak by bola iná ako už uložená účtovná závierka v RÚZ.
Podľa § 34 ods. 3 zákona č. 213/1997 Z. z. je NO povinná uložiť výročnú správu do verejnej časti Registra účtovných závierok najneskôr do 15. júla. Výročná správa sa ukladá vždy v elektronickej podobe prostredníctvom elektronickej podateľne, ktorú prevádzkuje Finančné riaditeľstvo SR.
Je účtovná jednotka povinná opätovne ukladať účtovnú závierku pri ukladaní výročnej správy do RÚZ?
V súlade s § 23a ods. 7 zákona č. 431/2002 Z. z. o účtovníctve v znení neskorších predpisov účtovná jednotka nie je povinná ukladať opätovne účtovnú závierku ako súčasť výročnej správy v Registri účtovných závierok, ak ju už má uloženú v RÚZ.
Je občianske združenie povinné predkladať oznámenie o dátume schválenia účtovnej závierky do RÚZ?
Vzhľadom na to, že zákon č. 83/1990 Zb. o združovaní občanov v znení neskorších predpisov neustanovuje občianskemu združeniu povinnosť schválenia účtovnej závierky, občianske združenie nie je povinné ukladať oznámenie o dátume schválenia účtovnej závierky do Registra účtovných závierok.
Má subjekt povinnosť predkladať ÚZ do RÚZ priamo alebo je definovaný iný spôsob predkladania ÚZ?
Účtovnú závierku podnikatelia nevkladajú do RÚZ priamo, ale odovzdávajú ju spolu s daňovým priznaním príslušnému daňovému úradu a to buď osobným podaním, poštou alebo elektronicky. FS následne cez integráciu IS vo FS zabezpečí prenos ÚZ do RÚZ a RÚZ následne do zbierky listín obchodného registra na Ministerstvo spravodlivosti SR. Zobrazenie účtovnej závierky v registri sa na základe legislatívnej požiadavky musí stihnúť najneskôr do 45 pracovných dní od podania úplnej účtovnej závierky. Účtovné jednotky, ktorých účtovná závierka sa ukladá do neverejnej časti, môžu požiadať o jej sprístupnenie prostredníctvom DataCentra alebo osobne na okresnom úrade, ktorý plní úlohy jednotného kontaktného miesta. Za prípadné chyby v samotnej ÚZ nesie zodpovednosť samotný subjekt, ktorý bude pri zistení nedostatkov vyzvaný daňovým úradom na opravu alebo tak môže učiniť sám. Opravená ÚZ sa opätovne ukladá prostredníctvom daňového úradu osobným podaním, poštou alebo elektronicky.
Povinná elektronická komunikácia pri predkladaní účtovných výkazov sa týka platcov DPH a ďalších spoločností ako sú napr. banky, poisťovne, obchodníci s cennými papiermi, DSS, spoločnosti zostavujúce ÚZ podľa IFRS štandardov a pod. Účtovné závierky a ďalšie dokumenty ako výročná správa a správa audítora sa predkladajú vo forme príloh k všeobecnému podaniu cez Portál FS. Ide o rýchly a efektívny nástroj komunikácie s úradom, čo by malo pre subjekt znamenať zníženie administratívnej záťaže.
Účtovná závierka účtovnej jednotky účtujúcej v sústave podvojného účtovníctva je tvorená zo súvahy, výkazu ziskov a strát a poznámok (§ 17 ods. 3 zákona č. 431/2002 Z. z. o účtovníctve v znení neskorších predpisov). Je potrebné si dať pozor, aby účtovná závierka bola podaná kompletná. Ak účtovná jednotka nepredloží časť účtovnej závierky (súvahu, výkaz ziskov a strát a poznámky – typ „POD“), nie je možné povedať, že bola predložená účtovná závierka. Register účtovných závierok nebude zverejňovať nekompletné účtovné závierky, pričom pre subjekt to znamená, že si nesplnil svoju povinnosť a podľa § 23a zákona o účtovníctve mu za to hrozí sankcia.
Aké dáta sa nachádzajú vo verejnej časti registra za roky 2009 – 2012?
Za roky 2009 – 2012 sa v registri nachádzajú NEÚPLNÉ účtovné závierky, ktoré poskytli spracovatelia dát z účtovných závierok:
DataCentrum – dáta z účtovných výkazov miest a obcí a ich organizácií
Štátna pokladnica – dáta z účtovných výkazov štátnych rozpočtových a príspevkových organizácií a subjektov verejnej správy
Centrálny konsolidačný systém – dáta z konsolidovaných účtovných výkazov organizácií štátnej správy
Obchodný vestník – účtovné závierky účtovných jednotiek účtujúcich podľa medzinárodných účtovných štandardov
Finančné riaditeľstvo SR – skeny účtovných výkazov obchodných spoločností, družstiev a štátnych podnikov
(výkaz POD 1-01, POD 2-01)
Pri každom výkaze účtovnej závierky je uvedený zdroj, odkiaľ historické dáta pochádzajú.
Prečo sú v RÚZ dáta (len) od roku 2009?
Prvé „ostré“ dáta do RÚZ prichádzajú od 1.1.2014 za účtovné obdobie roka 2013. V čase, keď sa začal tvoriť register, bolo potrebné zostaviť šablóny, formáty a technicky otestovať zobrazovanie ÚZ. V tom čase boli najaktuálnejšie dostupné dáta za rok 2010, takže sa prijal úzus, že počiatočným rokom bude rok 2009, čiže rok, keď došlo k menovej konverzii a v DataCentre začali byť spracovávané dáta v súčasnom formáte.
Za obdobie rokov 2009 – 2012 chýbajú v RÚZ niektoré z dokumentov, čo je príčinou?
Zverejnené dáta z účtovných závierok za roky 2009 - 2012 (súvaha, výkaz ziskov a strát) je potrebné vnímať ako testovacie, a to z dôvodu, že boli pospájané z viacerých zdrojov (DataCentrum, FS, Obchodný vestník). Dopĺňanie týchto historických dát sa nepredpokladá. Platí, že dáta má register zverejňovať povinne až od 1.1.2014 (štandardne ÚZ za rok 2013 a neskôr). Kvôli dátam za roky 2009 – 2012 nemusí subjekt v súvislosti s Registrom účtovných závierok podnikať žiadne osobitné kroky za účelom doplnenia informácií a nehrozia mu za to ani žiadne sankcie.
Prečo niektoré účtovné jednotky nemajú žiadnu účtovnú závierku?
Informácia „Pre vybranú účtovnú jednotku sa nenašla účtovná závierka alebo účtovná závierka nie je verejne dostupná“ sa zobrazí vtedy, ak:
K účtovnej jednotke nie je priradená účtovná závierka z dôvodu, že účtovná závierka nebola predložená alebo účtovná závierka nebola v minulosti (roky 2009 – 2012) v dostatočnej kvalite spracovaná a nebolo ju možné dodatočne vložiť do Registra účtovných závierok.
Účtovná závierka existuje, ale nie je verejne dostupná – platí pre podnikateľov – fyzické osoby a ďalšie subjekty, ktorých účtovné závierky nie sú verejné a nachádzajú sa len v neverejnej časti.
Kedy budú zverejnené štruktúrované dáta z účtovných závierok obchodných spoločností, družstiev a štátnych podnikov?
Za roky 2009 – 2012 štruktúrované dáta nebudú verejné, pretože prešli spracovaním v ďalších systémoch a existuje riziko zverejnenia nepravdivých údajov, ktoré môžu poškodiť účtovné jednotky. Za toto obdobie sú a naďalej budú dostupné len skeny výkazov (Súvaha, Výkaz ziskov a strát) tých účtovných jednotiek, ktoré boli poskytnuté registru.
Od roku 2014 účtovné závierky (účtovné závierky za rok 2013 a neskôr) prichádzajú do registra priamo z Finančnej správy vo forme štruktúrovanej (štruktúrované dáta z výkazov) a neštruktúrovanej (skeny výkazov, poznámky, správa audítora, výročná správa). To znamená, že po spustení produkčnej prevádzky budú dostupné všetky typy dát.
Prečo pri niektorých účtovných závierkach stránka zobrazuje informáciu „Účtovné výkazy pre vybranú účtovnú závierku nie sú verejne dostupné“?
Túto informáciu stránka zobrazuje vtedy, keď existuje len tá časť účtovnej závierky, ktorá sa nezobrazuje vo verejnej časti. Príkladom je účtovná závierka za rok 2011 obchodnej spoločnosti, ku ktorej existujú štruktúrované dáta (za rok 2011 nie sú verejné), ale neexistuje sken. V prípade existencie skenu účtovného výkazu by stránka ponúkala možnosť zobraziť/uložiť sken účtovného výkazu.
Kto bude mať prístup do neverejného registra? Je možné si vybaviť prístup do neverejnej časti registra?
Účtovné závierky účtovných jednotiek, ktoré boli neverejné do 31.12.2013, sú naďalej neverejné a prístupné iba pre pracovníkov, ktorí ich podľa osobitných predpisov využívajú na rozhodovanie pri svojej práci (rôzne subjekty verejnej správy, ako napr. ministerstvá, regulačné úrady, NBS, finančná správa a pod.), čím sa zabezpečí prístup tým orgánom, ktorým sa predkladali účtovné výkazy v zmysle pôvodných právnych predpisov. Prístup k nevernej časti registra obmedzuje zákon a nie je možné si ho vybaviť.
Prečo má zavedenie Registra účtovných závierok vplyv na zníženie administratívneho zaťaženia podnikateľského sektora?
Významnú časť nákladov podnikateľských subjektov tvoria náklady plynúce z legislatívou nastavených postupov. Administratívne náklady predstavujú náklady, ktoré súvisia s plnením požiadavky regulácie na poskytovanie informácií. Zjednodušením v tejto oblasti je možnosť zavedenia elektronickej formy realizácie úkonu a zdieľanie informácií medzi úradmi bez potreby opakovaného predkladania dokladov podnikateľmi. RÚZ tieto predpoklady napĺňa. Podstatnou zmenou prešlo aj zverejňovanie účtovných závierok v Obchodnom vestníku, ktoré nahradilo zverejnenie v RÚZ bez poplatku. Za zverejňovanie účtovných závierok v Obchodnom vestníku platili účtovné jednotky cca 510 000 eur ročne, pričom zavedením RÚZ tieto náklady podnikateľom odpadli.
Ďalším krokom je zjednodušenie účtovných výkazov pre malé podnikateľské jednotky (tzv. mikro účtovné jednotky s obratom do 700 000 eur ročne), kde sa od roku 2014 zaviedla možnosť zjednodušenej súvahy, výkazu ziskov a strát a skrátenej formy poznámok (predkladané v roku 2015 za účtovné obdobie roka 2014).
Register je investíciou, ktorá zjednodušuje podnikanie na Slovensku a umožňuje verejnosti online prístup k informáciám. Zároveň slúži ako nástroj makroekonomického analyzovania a prognózovania a perspektívne ako jeden zo systémov pre detekovanie daňových únikov.
Je možné dáta z RÚZ sťahovať?
Cieľom RÚZ je predovšetkým zobraziť účtovné závierky pre subjekty verejnej správy a verejnosť a súčasne aj znížiť administratívnu a finančnú záťaž účtovných jednotiek. Zverejňovanie účtovných závierok v Obchodnom vestníku nahradilo zverejnenie v RÚZ bez poplatku. Vyhľadávací mechanizmus je nastavený na zobrazenie ÚZ konkrétnej ÚJ (alebo jej konsolidovaného celku). Po zobrazení zvoleného účtovného výkazu sa myslelo na možnosť stiahnutia v PDF forme alebo odoslania do tlačiarne. Na základe dopytov od verejnosti sa rozhodlo doplniť možnosť použitia automatov na sťahovanie účtovných závierok z verejnej časti registra prostredníctvom Application Programming Interface (API), ktoré umožní hromadné automatizované sťahovanie verejných dát.
Kto bude obsluhovať systém po servisnej stránke?
Technickú obsluhu a údržbu systému zabezpečuje DataCentrum.